ኢትዮጵያ መካከለኛ ገቢ ካላቸው አገራት ተርታ ለመሰለፍ ለኢንዱስትሪ ትኩረት መስጠት እንዳለባት ተገለጸ
አዲስ አበባ፤ ሃምሌ 24/2005 (ዋኢማ) – አራተኛው የኢንዱስትሪ ልማት ፖሊሲ ከፍተኛ የምክክር መድረክ ዛሬ በአዲስ አበባ ተካሂዷል፡፡ የብሄራዊ ፕላን ኮሚሽን እንዳለውም የመድረኩ ዓላማ በኢትዮጵያ የውጭ ቀጥታ ኢቨስትመንት ላይ በመወያየት ከዚያ የሚገኙ አዳዲስ ሃሳቦችን ለፖሊሲ አፍላቂዎች ግብዓት እንዲሆን ማድረግ ነው ።ኢትዮጵያን እንደ አውሮፓውያኑ የቀን አቆጣጠር በ2025 መካከለኛ ገቢ ካላቸው ሃገራት ተርታ ለመሰለፍ በርካታ ስራዎችን እያከናወነች መሆኗ ይታወቃል።በዛሬው መድረክ ላይ የኢንዱስትሪ ሚኒስትር ዲኤታው  አቶ ሲሳይ ገመቹ  እንዳመለከቱትም ፥ ከእነዚህ ውስጥ አንዱ የኢንዱስትሪ መስኩን ማስፋፋትና የኢኮኖሚ መሪነቱን ከግብርናው ዘርፍ እንዲረከብ ማድረግ ዋናው ትኩረት ሊሆን ይግባል ።ኢትዮጵያ በርካታ ኢንዱስትሪዎችን ለመትከልና ኢኮኖሚያዊ እድገቷን ለማፋጠን ወደ ትግበራ የገባች ሲሆን ፥ አሁን ባለው ሁኔታም ዕቅዱን ማሳካት እንደሚቻል ነው ሚኒስትር ዲኤታው የተናገሩት።ይሁን እንጅ የአቅም ግንባታ ፣ የኢንዱሰትሪው ዘርፍን  ጠቀሜታ ለባለሃብቱ የማስተዋወቅ እና የመሰረት ልማት አቅርቦት  በበቂ ሁኔታ አለመከናወን ለዘርፉ ማነቆዎች መሆናቸውን ነው ያነሱት።ከዚህ አኳያም በዘርፉ የሚስተዋሉትን ችግሮች ለመቅረፍ በርካታ ስራዎች እየሰተሩ ስለመሆኑም ተናግረዋል። የኢትዮጵያ ኢንቨስትመንት ኤጀንሲ ዋና ስራ አስከያጅ አቶ ፍጹም አረጋ በበኩላቸው ፥ ካሁን ቀደም ባሉት አዋጆች ላይ ማሻሻያዎችን ለማድረግ መታቀዱን ነው የሚገልፁት።እነዚህ በአዱስትሪው መስክ ፈጣን እድገት እያስመዘገቡ ካሉ ሃገራት በመነሳት የተዘጋጁት መመሪያዎች የሚፀድቁ ከሆነም ፥  የውጭ ቀጥታ አንቨስትመንትን ከመሳብ አንፃር ከፍተኛ ጠቀሜታ እንዳላቸውም ነው አቶ ፍፁም የሚናገሩት ሲል ፋና ዘግቧል።በጃፓን የፖሊሲ አማካሪ የሆኑት ፕሮፌሰር ኪንቼ ኦህኖ ደግሞ ፥ ኢትዮጵያ ወደ አንዱስትሪ መር ኢኮኖሚ ለመሸጋጋር የሚያበቃ እምቅ አቅም አላት ይላሉ።ለውጭና ለሃገር ውስጥ ባለሃብቶች የሚመች ፖሊሲ ፣ በቀላል ዋጋ የሚገኝ የሰው ሃይልና ፣ በሳይንስና ቴክኖሎጂ መስክ ላይ እየሰለጠነ ያለ የተማረ የሰው ሃይል ዋናዎቹ ሲሆኑ ፥ በዚህ ረገድም ኢትዮጵያ ሁሉንም ማሟላት እንደምትችል ገልጸዋል።